**ΔΕΛΤΙΟ ΤΥΠΟΥ**

Το **Επιμελητήριο Ημαθίας** στα πλαίσια των δράσεων ανταποδοτικότητας στις επιχειρήσεις μέλη του Νομού συμμετέχει στο πρόγραμμα **REFRESH** που διοργανώνει η **Κεντρική Ένωση Επιμελητηρίων**, με σκοπό την προώθηση των φρέσκων φρούτων και λαχανικών στην εσωτερική αγορά (Γερμανία, Πολωνία και Τσεχία). Το πρόγραμμα πραγματοποιείται σε σύμπραξη με τον **Παναγροτικό Σύνδεσμο Κύπρου** (Συντονιστή), την **Bulgarian National Horticultural Union** (Βουλγαρία) και τη **Διεπαγγελματική Ένωση Φρούτων και Λαχανικών OIPA PRODCOM Legume Fructe** (Ρουμανία).

Τα προς προώθηση προϊόντα είναι: ακτινίδιο, ροδάκινο, κεράσι, καρπούζι, μήλο, πορτοκάλι, φράουλα, βερίκοκο, μαντόρα και ντομάτα.

Δικαίωμα συμμετοχής στις δράσεις του προγράμματος έχουν επιχειρήσεις / συνεταιριστικές οργανώσεις που δραστηριοποιούνται στην παραγωγή / εμπορία και διάθεση φρέσκων φρούτων και λαχανικών, καθώς και επιχειρηματίες / στελέχη επιχειρήσεων – μελών των Επιμελητηρίων που δραστηριοποιούνται στον τομέα παραγωγής / εμπορίας / διάθεσης φρέσκων φρούτων και λαχανικών .

Βασικά κριτήρια για την τελική επιλογή θα αποτελέσουν , μεταξύ άλλων, η κλαδική προέλευση τους, η εξαγωγική τους δραστηριότητα, η ικανότητά τους να ανταποκριθούν στις απαιτήσεις του προγράμματος και η ημερομηνία υποβολής / εκδήλωσης του ενδιαφέροντος τους για συμμετοχή.

Σε όσους επιλεγούν να συμμετάσχουν, το πρόγραμμα θα καλύψει τα έξοδα μετακίνησης και διαμονής τους, καθώς επίσης και αυτά της αποστολής των προϊόντων/δειγμάτων τους.

**Κατά το έτος 2020 πρόκειται να διεξαχθούν οι εξής εκδηλώσεις :**

* Συμμετοχή στην Fruit Logistica 2020 (05-07/02) στο Βερολίνο και παράλληλα, διοργάνωση ενημερωτικής εκδήλωσης.
* Συμμετοχή στην Top Gastro & Hotel 2020 (1-3/10) στην Πράγα και παράλληλα διοργάνωση ενημερωτικής εκδήλωσης.
* Συμμετοχή στην World Food Poland 2020 (21-23/04) στη Βαρσοβία και παράλληλα, διοργάνωση ενημερωτικής εκδήλωσης.
* Διοργάνωση ειδικού διαγωνισμού μέσω κοινωνικών δικτύων για νέους με δώρα ηλεκτρονικούς υπολογιστές.
* Διανομές φρούτων σε ανοικτές αγορές στις τρεις χώρες.

Οι επιχειρήσεις θα μπορούν να συμμετάσχουν σε δράσεις ενημέρωσης (εκδηλώσεις), ως μέλη επιχειρηματικών αποστολών για τις ανάγκες εκδηλώσεων που θα πραγματοποιηθούν σε κάθε αγορά-στόχο, σε δράσεις προώθησης (εκθέσεις, διανομές σε σημεία πώλησης – Road Shows), καθώς και στις διεθνείς εκθέσεις που θα πραγματοποιηθούν σε κάθε αγορά -στόχο. Επίσης θα συμμετάσχουν ως προμηθευτές αναγκαίων ποσοτήτων προϊόντων που θα χρησιμοποιηθούν για τις ανάγκες διανομών σε σημεία πώλησης και σε κεντρικές πλατείες των αγορών-στόχων.

Οι ενδιαφερόμενες επιχειρήσεις παρακαλούνται να επικοινωνήσουν με το Επιμελητήριο Ημαθίας για να εκδηλώσουν το ενδιαφέρον τους και να ενημερωθούν για τις υποβολή της δήλωσης συμμετοχής. Τελική ημερομηνία υποβολής είναι η 27η Δεκεμβρίου 2019.

Υπεύθυνες επικοινωνίας για το Επιμελητήριο :

Αλίκη Γιανακοβήτου και Εύη Δαμιανάκη, T. 2331024734, email: chamimat@otenet.gr